Το πρώτο επεισόδιο του "Πρωινού Καφέ" μεταδόθηκε την πρώτη μέρα λειτουργίας του τηλεοπτικού σταθμού ANT1 την 1η Ιανουαρίου του 1990, στις 08:00 το πρωί, σε ζωντανή μετάδοση από το καφέ του ξενοδοχείου "InterContinental". Πρώτη παρουσιάστρια της εκπομπής υπήρξε η δημοσιογράφος του σταθμού Νανά Παλαιτσάκη, την αρχισυνταξία και τη σκηνοθεσία είχε αναλάβει ο Νίκος Μαστοράκης ενώ την παραγωγή της εκπομπής είχε ο Στέλιος Αντωνιάδης μαζί με τη βοηθό του Πόπη Χατζηδημητρίου. Στην πρώτη εκπομπή που διήρκησε τέσσερις ώρες μεγάλο ρόλο στο κομμάτι της παρουσίασης είχε η αστρολόγος Λίτσα Πατέρα, που μέχρι και σήμερα κατέχει τον ίδιο ρόλο στην πρωινή ζώνη του σταθμού. Η εκπομπή συνέχισε με παρουσιάστρια την Παλαιτσάκη μέχρι και τον Αύγουστο του 1990, όταν ξέσπασε ο Πόλεμος του Κόλπου και η δημοσιογράφος ανέλαβε να καλύψει τα γεγονότα. Τότε την παρουσίαση της πρωινής εκπομπής ανέλαβε η ηθοποιός Λουκία Παπαδάκη. Η εκπομπή εκείνη την περίοδο, σεζόν 1990-1991, έβγαινε στον τηλεοπτικό αέρα σε μαγνητοσκοπημένη κυρίως μορφή ενώ είχε εναλλακτικό τίτλο "Φθινόπωρο, Χειμώνα, Άνοιξη '90".